กรมสุขภาพจิต เดินหน้ากระตุ้นวัคซีนใจและพลังอึดฮึดสู้ รับมือความเครียดและปัญหาสุขภาพจิตจากโรคโควิด-19
แพทย์หญิงพรรณพิมล วิปุลากร อธิบดีกรมสุขภาพจิต เปิดเผยว่า จากสถานการณ์การระบาดของโรคโควิด-19 ในปัจจุบัน พบประชาชนมีความเครียดเพิ่มขึ้นมากกว่าช่วงที่มีการะบาดในระยะแรก ทั้งการกลัวติดเชื้อ กลัวการใช้ชีวิตประจำวัน การรับรู้ข่าวปลอมจนกลายเป็นความตื่นตระหนกและความเครียดจากผลกระทบด้านเศรษฐกิจ กรมสุขภาพจิตได้ทำการเฝ้าระวังในเรื่องของความเครียด การใช้ความรุนแรงทั้งต่อตนเองและผู้อื่น จนถึงการฆ่าตัวตาย มาโดยตลอด ซึ่งพบว่าพลังใจจากตนเองและครอบครัวมีศักยภาพสามารถช่วยให้ผ่านพ้นปัญหาเหล่านั้นไปได้ จึงได้พัฒนาเครื่องมือที่เรียกว่า “วัคซีนใจ” 3 ระดับ คือ ระดับบุคคล ครอบครัว และชุมชน ความเครียดมักจะทำให้เกิดความคิดที่จมอยู่กับตนเอง หรือความคิดตกร่อง แต่สามารถนำมาปรับเปลี่ยนให้เป็นพลัง สร้างความคิดเชิงบวกเพื่อฉุดตนเองออกจากปัญหาได้ ความเครียดสามารถแก้ไขได้หากได้มีการพูดคุยกับคนใกล้ชิด หรือในครอบครัว หากไม่สามารถปรึกษากับครอบครัวหรือคนรอบข้างได้ ก็สามารถปรึกษากรมสุขภาพจิตได้ ผ่านทาง MENTAL HEALTH CHECK IN หรือโทรปรึกษาสายด่วนสุขภาพจิต 1323 ได้ตลอด 24 ชั่วโมง ขอประชาชนทุกคนสนใจ สำรวจและดูแลสุขภาพจิตของตัวเอง คนรอบข้างและครอบครัว รับฟังและเข้าใจซึ่งกันและกัน ช่วยกันดึงพลังแฝงที่มีอยู่ในใจทุกคน ให้ “อึด ฮึด สู้” เพื่อให้ทุกคนฝ่าวิกฤติครั้งนี้ไปด้วยกัน